Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 35/15/6601	Banská Bystrica, 7.5.2015
EEČ : 2-45-103-2015

U Z N E S E N I E

Trestná vec:	obvinený XXXXX a spol. 
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 214 odsek 1 Trestného poriadku postupujem vec trestného stíhania obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Okresnému úradu, odboru všeobecnej vnútornej správy XXXXX

v čase okolo 17.00 hod. dňa 19.01.2015 v Banskej Bystrici na ulici Kapitulská ulica 12, v herni Bluff, došlo na mieste verejnosti prístupnom k výtržnosti, kde XXXXX  a  XXXXX po tom, čo v priestoroch herne porozlievali pivo, rozbili dva sklené pohára poháre a rozhadzovali pomaranče po priestore herne, boli vyzvaní čašníčkou  XXXXX, nar. 01. 01. 1991, k uhradeniu účtu za vypité nápoje a spôsobenú škodu, čo odmietli, pričom následne po príchode pracovníkov SBS OMNIS Security, a to XXXXX, nar. 26. 03. 1978 a XXXXX, nar. 12. 07. 1987, na ich výzvy k zaplateniu účtu nereagovali, účet naďalej odmietali zaplatiť, pričom po verbálnej komunikácii s týmito pracovníkmi SBS sa obaja postavili zo sedačky nachádzajúcej sa v herni, pričom XXXXX agresívne strčil do poškodeného XXXXX a zovrel ruky v päste, kde následne priskočil XXXXX, ktorý poškodeného Pachlopníka obidvomi rukami uchopil za sveter a tričko, ktoré z neho začal ťahať, kde spolu chvíľu zápasili, pričom keď sa poškodenému Pachlopníkovi podarilo vyzliecť z oblečenia, zaútočil na neho XXXXX a zovretými päsťami obidvoch rúk ho opakovane udieral do oblasti hlavy, temena, zátylku a spôsobil mu zranenia, ktoré si vyžiadali lekárske ošetrenie, bez nutnosti hospitalizácie, ktoré zranenia však nie sú obmedzujúce v obvyklom spôsobe života, pričom pri útoku došlo k poškodeniu čierneho kresla v hodnote 150,- Eur, čím vznikla škoda poškodením pre spoločnosť XXXXX so sídlom SNP 1426/5, XXXXX, IČO: XXXXX vo výške 146,03 Eur, teda sa fyzicky na mieste verejnosti prístupnom dopustili výtržnosti tým, že napadli iného, 

 na prejednanie priestupku, nakoľko výsledky skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom 

Odôvodnenie:
V priebehu vykonaného skráteného vyšetrovania bol k veci vypočutý obvinený   XXXXX, ktorý za prítomnosti splnomocneného právneho zástupcu, po zákonnom poučení uviedol, že využíva svoje právo a odmieta vypovedať.   
Obvinený XXXXX,  za prítomnosti splnomocneného právneho zástupcu, po zákonnom poučení uviedol, že taktiež využíva svoje právo a odmieta vypovedať.
Svedok - poškodený XXXXX uviedol, že  19.01.2015 v pondelok niečo po 16.00 hod kedy bol vo výkone služby spolu s kolegom p. Milan  prišiel telefonický poplach z herne Bluff, Kapitulská ulica v Banskej Bystrici. Na toto ihneď reagovali a šli do tejto herne. Po príchode do herne ako prvú zaregistroval čašníčku, ktorá im ukázala na dve osoby mužov, pričom jeden z nich sedel za barom a ten druhý bol v priestore krupierne, teda vedľa s tým, že títo muži odmietajú zaplatiť účet a tiež, že robili výtržnosti, pričom im povedala, že tam rozbíjajú poháre. Sám videl, že na zemi bolo sklo z pohárov. Následne prišiel k tomu mužovi, ktorý sedel za barom, bol to ten muž svetlejšej pleti, tohto zodvihol bez slova zo stoličky a to tak, že zozadu ho chytil za ruku a odtlačil ho smerom k sedačke, kde sa posadil. Následne spolu s kolegom vytiahli z priestorov krupierne toho druhého muža, ktorý tam len tak stál a aj tohto usadili na sedačku. Vtedy ten muž tmavšej pleti začal niečo hovoriť po anglicky a vlastne vtedy zistili, že sa nejedná o Slovákov, a preto im povedal po anglicky, aby si sadli. Vtedy prišla k nim, kde spolu s kolegom stáli naproti sediacim hosťom, čašníčka, v ruke mala účtenku a povedala, že toto je ich účet a oni jej ho nechceli zaplatiť. Na čo týmto mužom v anglickom jazyku vysvetlil, že je potrebné účet zaplatiť, povedal im „pay ticket or i call police“, inak budú volať políciu. Na to jeden z nich, asi ten tmavšej pleti začal hovoriť   „ No, no..“ a asi aj niečo iného hovoril po anglicky, ale viac mu nerozumel. Vzápätí sa obaja postavili, ale medzitým už čašníčka volala políciu, a vtedy už ten muž tmavšej pleti začal byť agresívny prejavom, začal vykrikovať nadávky v angličtine  „fuck you“  a začal do neho strkať. Najskôr ho ten muž tmavšej pleti chytil za ruku ako stáli oproti sebe, na čo ustúpil dozadu, vzápätí ho chytil za druhú ruku ten druhý muž, svetlejšej pleti na to už zareagoval jeho kolega, ktorý zachytil muža tmavšej pleti, pričom už v tejto chvíli začala taká mela, že ani sám nevie ako sa všetci štyria ocitli na zemi. Spomína si, že ten muž svetlejšej pleti ho začal ťahať za tričko pri krku a ako mu ťahal tričko, inštinktívne sa snažil z tohto trička a svetra vyzliecť, ale ako mu tričko s pulóvrom zakrylo tvár, zacítil prvý úder zozadu do hlavy, ako bol v predklone, snažil sa rýchlo si vyzliecť zo seba sveter aj s tričkom, ako sa vyzliekal a vystrel už vtedy ho začal ten muž svetlejšej pleti udierať päsťou priamo do tváre spredu. Konkrétne zacítil úder do čela, na lícnu kosť, bolo to asi 5 - 6 úderov celkovo. Registroval, že ho udieral len ten muž svetlejšej pleti, pričom všetky jeho údery boli mierené priamo na hlavu a určite to boli údery zovretou päsťou, pretože to boli tvrdé údery. Ostal zmätený, následne chytil tohto muža rukami a odstrčil  ho od seba a nevie určite, či mu ešte jeden úder nedal, ale tu už všetci začali kričať.. „ No..no..“ aj oni s kolegom a aj tí dvaja muži a dokonca tam boli ešte nejakí dvaja chlapci, ktorí tiež začali v angličtine kričať „No..no“
Myslí si, že celý tento incident vznikol len kvôli tomu, že títo chlapci vypili viac ako mali, určite to nebolo nič osobné. Vôbec netušil o koho sa jedná až následne zistili, že sa jedná o nejakých hokejistov z klubu HC 05 XXXXX. Po príchode polície išiel na ošetrenie do Roosveltovej nemocnice. Po ošetrení bol ešte chvíľu otrasený, ale na druhý deň mu už nič nebolo, akurát cítil istú bolesť v oblasti, kde dostal údery. Uvedený incident si nevyžiadal žiadnu PN a ani dobu liečenia, síce lekár mu napísal dobu liečenia do 7 dní, ale už viac na žiadne ošetrenie nešiel. Žiadna škoda mu týmto konaním obvinených nevznikla.
Na otázku povereného príslušníka, či sa v tomto čase v tejto herni nachádzali aj iní hostia, poškodený uviedol, že tam boli ešte nejakí dvaja chlapci, nevšimol si kde sedeli. Počas celého tohto incidentu sa títo dvaja chlapci do nich nezastarali, až neskôr už takmer po celom tomto konflikte, ktorý mali s obvinenými, prišli k nim bližšie, resp. postavili sa k obvineným a začali niečo hovoriť obvineným po anglicky, a potom jeden z obvinených vybral bankomatovú kartu a šiel uhradiť účet. Títo dvaja chlapci sa do výtržnosti vôbec nestarali, skôr z toho mali len zábavu.  
Na otázku, či sa niekto do incidentu nejako zastaral, alebo slovne, či fyzicky pohoršoval, poškodený uviedol, že nikto z tam prítomných.
 
Vo veci bol vypočutý svedok - poškodený XXXXX, ktorý  uviedol, že pracuje ako krupier v herni Bluff, Kapitulská ulica v Banskej Bystrici, ktorá patrí spoločnosti XXXXX so sídlom SNP 1426/25, XXXXX, IČO:XXXXX, ktorej je zamestnancom a na základe splnomocnenia bude vystupovať. Čo sa týka skutku, ktorý sa stal v ich herni v januári 2015, kedy došlo k bitke medzi SBS-kármi a hosťami, ktorými boli dvaja hokejisti, k okolnostiam tohto skutku nevie nič uviesť, pretože v tom čase sa tam nenachádzal. Toto počul len sprostredkovane od barmanky. Keďže majiteľ herne a ani prevádzkar nie sú z Banskej Bystrice, je v ich neprítomnosti nimi poverený vybavovaním aj materiálnym zabezpečením  prevádzky, t.j. stará sa o tovar, nákupy a pod. Z uvedeného dôvodu ho ešte v ten večer telefonicky kontaktovala barmanka, ktorá pracovala, a okrem iného mu povedala, že pri bitke, v herni bolo poškodené čierne kreslo, ktoré sa nachádzalo pri bare. Z kresla je obtrhané kožené čalúnenie a celé kreslo je nefunkčné. Kreslo je odložené v skladových priestoroch herne. Doklad o nadobudnutí predmetného kresla predložiť nevie. Po poučení podľa § 46 Trestného poriadku  si uplatnil  náhradu škody vo výške 150,- Eur. 

K veci bol vypočutý  svedok XXXXX, ktorý uviedol, že je zamestnancom spoločnosti OMNIS Security a dňa 19.01.2015 mali spoločne s kolegom XXXXX službu a to od 14.00 hod. do 07.30 hod. v meste XXXXX. Dňa 19.01.2015 v čase okolo 16.30 hod. vyskočil poplach, ktorý im prišiel ako signál na mobilné telefóny, pričom sa jednalo prevádzku herne Bluff, Kapitulská ulica, XXXXX. Po príchode do tento herne, prišli k barovému pultu, kde bola čašníčka, ale už v tom čase si všimli, že popred bar boli porozhadzované pomaranče a tiež na zemi pred barom bolo nejaké sklo. Čašníčky sa opýtali, čo sa stalo, alebo aký má problém, na čo im oznámila, že títo dvaja, pričom ukázala na osoby tam prítomných obvinených, že robia trošku problém, pretože nechcú zaplatiť účet. Jeden z týchto dvoch mužov, teda ten tmavšej pleti bol v krupierni a ten druhý bol pri bare. Takže najskôr spolu s kolegom pristúpili k mužovi pri bare so slovami „ Poďte si sadnúť“, ale vtedy zistili, že im nerozumie, tak kolega začal hovoriť po anglicky nech si sadne, na základe čoho si tento muž dobrovoľne sadol na sedačku, kde mu kázali a ostal tam sedieť kým šli po toho druhého pána, ktorý bol v krupierni. Tohto kolega chytil za ruku a tiež ho pekne usadil vedľa na sedačku. Teda po chvíli už obaja muži sedeli na sedačke. Po tomto sa im kolega Pachlopník snažil lámanou angličtinou vysvetliť, že v čom je problém, že je potrebné, aby uhradili účet. Myslí si, že aspoň jeden z nich musel rozumieť čo od nich chcú, pretože začal kričať : „ NO“. Následne ten, ktorý kričal, že „NOU“ začal nadávať po anglicky. Vie, že to boli nadávky, pretože to boli známe slová. Pritom ako nadával sa asi tak 3 krát postavil zo sedačky, na čo sa postavil aj ten druhý muž a obaja pristúpili k nim. Doposiaľ sa celé toto odohrávalo tak, že títo muži sedeli na sedačke, pred nimi bol stolík a z druhej strany stolíka stáli oni s kolegom. Po tom ako sa obaja títo muži zdvihli zo sedačky a pristúpili ku nim, znovu začal nadávať ten muž tmavšej pleti, pričom už mu bolo jasné, že je nervózny, už zatínal päste,  nadával asi len tak všeobecne, vtedy mu s kolegom hovorili po anglicky, aby sa ukľudnil a v tom ten muž tmavšej pleti strčil do kolegu tak, že jednou rukou do neho sotil, na to kolega urobil krok späť a vtedy tento muž do neho opätovne sotil oboma rukami, tak že ho odstrčil v dôsledku čoho kolega urobil asi tak dva kroky späť a následne ten druhý muž, ten svetlejšej pleti sa pustil do kolegu, na čo sa chcel pridať aj ten druhý muž, tmavšej pleti, ktorého on chytil, odtiahol a vtedy už on a ten muž tmavšej pleti padli na kolená, pričom kolega Pachlopník a ten druhý muž, svetlejšej pleti tiež padli na zem, ale presne tam bolo to kreslo, teda spadli na to kreslo, ktoré sa týmto zlomilo. Vzápätí sa kolega a ten muž postavili, kedy tento muž mu dal jednu päsťou do tváre, asi do okostnice, potom chytil oboma rukami kolegu za sveter a začal ho ako keby z neho vyzliekať a keď mal kolega sveter cez hlavu, pričom stále stál, vtedy videl ako mu tento muž dal asi tak 6 rán na tvár, resp. niekam do oblasti hlavy, toto presne uviesť nevie, pretože jednak musel dávať pozor na toho druhého, toho muža tmavšej pleti. On v tomto čase toho druhého muža, tmavšej pleti držal pri zemi, kedy kľačal a držal mu ruky pákou. Ako kolegu udieral, začal si chrániť tvár, kričal „ NO“ a vtedy ten muž prestal. Vtedy už začal kričať aj ten druhý, ktorého on držal v páke „NO“ a vtedy ho už pustil. Medzitým čašníčka volala policajtov. Po príchode policajtov im vysvetlili čo sa stalo a on šiel s kolegom na ošetrenie. Na otázku povereného príslušníka, či sa v tomto čase v tejto herni nachádzali aj iní hostia, svedok uvádza, že boli tam ešte dvaja chlapci. Počas celého tohto incidentu sa títo dvaja chlapci do nich nestarali, neskôr síce priskočili pretože vie, že jeden z nich vedel po anglicky, dokonca ho aj poprosili, aby im preložil čo chceli a on im v angličtine povedal, že je potrebné uhradiť účet. Ale títo dvaja chlapci sa do výtržnosti vôbec nestarali, skôr im to bolo všetko smiešne, boli veselí, skôr sa na tom dobre bavili. Na otázku, či sa niekto do incidentu nejako zastaral, alebo slovne pohoršoval, svedok uviedol, že nikto z tam prítomných sa nad týmto nepohoršoval.  
V priebehu skráteného vyšetrovania bola vypočutá  svedkyňa XXXXX, ktorá uviedla, že pracuje ako čašníčka v herni BLUFF na ulici Kapitulská 12 v Banskej Bystrici, ktorú prevádzkuje spoločnosť se7en, s.r.o. so sídlom SNP 1426/5, XXXXX. Dňa 19.01.2015 v čase od 07.00 hod do 19.00 hod mala dennú zmenu. Niekedy v poobedných hodinách okolo 15.30 hod prišli do herne dvaja mladí muži, obaja hovorili po anglicky, sadli si za barový pult. Následne prišiel k nim ďalší mladý muž a chvíľu všetci traja sedeli pri bare. V tomto čase títo hostia konzumovali pivo a aj nejaký alkohol. Po chvíli jeden z týchto mužov odišiel a pri bare ostali sedieť len dvaja o ktorých sa neskôr dozvedela, že sú to hokejisti hokejového klubu HC 05 XXXXX. Jednalo sa o tých mužov, ktorí sa neskôr dopustili výtržnosti v  herni. Títo dvaja pokračovali v pití ďalej, objednávali si drinky, boli celkom v pohode, dokonca im pustila aj hudbu. Jeden z nich bol svetlejšej pleti a ten druhý bol tmavšej. Asi tak po 1,5 hodine, maximálne po dvoch hodinách už mali obaja títo muži dosť vypité a začali robiť neporiadok, žartovali, začali rozhadzovať pomaranče, ktoré mala za barom. Potom ten muž tmavšej pleti už driemal na bare, teda hlavu si položil na barový pult a ako mykol rukou, strčil z barového pultu sklenené poháre, v ktorých mali načapované pivo. Uznáva, že pri tom ako zaspával na bare, ani nemohol vedieť, že strčil do pohárov. Ten muž svetlejšej pleti si znovu vypýtal pivo, na čo mu už povedala, že im nenaleje, že už majú dosť, aby zaplatili a odišli, čo sa mu snažila vysvetliť v angličtine, aj keď anglicky veľmi nevie, ale myslí si, že ju mohol pochopiť, pretože sa jej anglicky opýtal, že prečo mu nechce naliať na čo mu zopakovala, že preto, že už majú dosť vypité. Videla, že bude asi nejaký problém s týmito hosťami a tak   zavolala SBS službu, pretože tak bola inštruovaná. Herňa má zmluvu so spoločnosťou OMNIS SECURITY SERVICE BB s.r.o. Prof. Sáru 5, XXXXX. Okrem týchto dvoch hokejistov boli v tomto čase aj ďalší dvaja hostia, ktorí najskôr sedeli sami v boxe a neskôr sedeli spolu s hokejistami a spolu pri bare popíjali, všimla si, že ešte predtým si jeden z tých hokejistov k nim aj prisadol, a potom hokejisti zavolal k baru týchto chlapcov a spolu sa bavili. Pri príchode SBS-ky sa už ten muž tmavšej pleti prebral a šiel ku kešíru, čo je miestnosť, kde sa vyplácajú výhry. Ten druhý muž, svetlejšej pleti naďalej sedel pri bare. SBS-kári sa najskôr pristavili pri nej a opýtali sa, či to je ten muž kvôli ktorému volala, pričom ukázali na toho hokejisti svetlejšej pleti, na čo im odpovedala, že áno, to je on, na to ho oni chytili, teda jeden z tých SBS-károv, bol to XXXXX, chytil tohto muža nejakou pákou za ruku, pretože videla ako mu ruku dal za chrbát, pričom druhou rukou ho potiahol zo stoličky, aby ho vyviedol von, ale vtedy na Pachlopníka zakričala, aby ho nevyviedol von, pretože ešte nezaplatili účet. Pachlopník stále tohto muža držal, teda stále mu držal ruku za chrbtom, ale potom ho nasmeroval do sedačky, ktorá je pri bare a tu ho usadil. Povedala SBS-károm, že oni sú dvaja a druhý sa nachádza v „kešíri“ a tohto odtiaľ SBS-kári vytiahli a posadili vedľa toho druhého do gauča. Aj tohto druhého SBS-kár vytiahli z tohto priestoru tak, že mu dali páku na ruku, pretože mal jednu ruku za chrbtom a druhou ho smeroval ku gauču. Potom, ako SBS-kári týchto dvoch mužov usadili na sedačku, šla k baru a vytlačila účet a doniesla im ho, pričom ho predložila tomu vyššiemu hokejistovi, svetlejšej pleti a snažila sa mu v angličtine vysvetliť, že toto je ich účet a je potrebné ho zaplatiť. Na to sa jeden z nich, ten vyšší, postavil, začal sa rozčuľovať na SBS-károv, že prečo prišli, prečo im nedajú pokoj, že oni prišli len popíjať, že oni s kamarátom nechápu načo títo SBS-kári prišli, čo hovoril v angličtine. Ona mu stále opakovala, že je potrebné, aby uhradili za nápoje a ukazovala na bloček z pokladne a on si stále hovoril svoje, že ešte chce piť. Na to jej XXXXX povedal, aby šla zavolať policajtov, keďže nechcú zaplatiť účet, nech to prídu riešiť oni. Vtedy sa ten vyšší, svetlejšej pleti postavil z gauča ako by chcel odísť, na čo sa mu SBS-kár XXXXX postavil do cesty a chcel mu zabrániť v odchode. Na to sa postavil aj ten druhý, tmavšej pleti a začal sa rozčuľovať, že čo SBS-kár skáče do jeho kamaráta, aby ho nechali na pokoji. Vtedy už držala mobil v ruke, že ide volať policajtov, ale bolo tam dosť hlučno, ako sa hádali a tak podišla trošku ďalej, aby mohla telefonovať, čo trvalo asi 2 minúty. Po tomto čase sa otočila a už videla, že pri bare je už bitka, pretože keď to zahliadla už ten nižší hokejista, tmavšej pleti bil XXXXX, ktorý sa bránil. Videla ako sa obaja držia rukami a potom obaja spadli na čierne kožené kreslo, ktoré bolo vedľa nich a toto poškodili. Videla, ako ten hokejista tmavšej pleti bil päsťou Pachlopníka do tváre a hlavy. Celá táto mela trvala pár minút. Potom už prišli bližšie aj tí dvaja chalani, ktorí sedeli s týmito hokejistami pri bare a hovorili im nech sa nebijú, nič iné. Potom sa už prestali biť, Pachlopník ich znovu vyzval, aby uhradili účet, že už sa s nimi nechce biť, chce len, aby zaplatili za konzumáciu.  Potom im znovu predložila účet, na čo ten vyšší muž svetlejšej pleti povedal, že dobre, že on to uhradí, ale že ešte chce pivo. Povedala mu, že už im nič nenaleje, nech zaplatia a odídu, na čo ten muž svetlejšej pleti uhradil celý účet. Po tomto sa pobrali obaja hokejisti hore schodmi, kde im už oproti šla hliadka polície. Vtedy si všimla, že pri tejto bitke sa poškodilo aj čierne kožené kreslo, za ktoré chcela, aby hokejisti uhradili 150,- Eur, ale toto odmietli uhradiť.  Následne hokejistov zobrali policajti a XXXXX išiel na lekárske ošetrenie. Čo som si všimla, mal hrču na čele, asi nad ľavým okom a mal rozbité ústa resp. peru.  Na otázku povereného príslušníka, či sa v tomto čase v tejto herni nachádzali aj iní hostia, svedkyňa uvádza, že v bare boli prítomní len dvaja hokejisti a tí dvaja chlapci, ktorí sa s nimi bavili pri bare. Počas celého tohto incidentu sa títo dvaja chlapci vôbec nestarali, až neskôr už takmer po celom tomto konflikte, ktorý vznikol medzi obvinenými a SBS-kármi, prišli k nim bližšie, resp. postavili sa k obvineným a začali hovoriť obvineným po anglicky, aby to nechali tak, na čo jeden z obvinených vybral bankomatovú kartu a ako už povedala, uhradil účet, ale títo dvaja chlapci sa do výtržnosti vôbec nezapájali. Na otázku, či sa niekto do incidentu nejako zastaral, alebo slovne, či fyzicky pohoršoval, myslí si, že nie, nikto z tam prítomných a ani ona. Je pravdou, že bola z toho trošku vystrašená, ale to je celé.
        K veci bol vypočutý svedok XXXXX, ktorý uviedol, že niekedy v januári 2015, na presný dátum si už nespomína, kedy okolo 14.00 hod s  kamarátom XXXXX šli do herne Bluff na ul. Kapitulská v Banskej Bystrici. V tom čase boli v herni nejakí ľudia. Po príchode si spolu aj s kamarátom sadol do boxu. Všimol si, že v tomto čase bol pri bare nejaký, jemu neznámy muž, svetlej pleti, ktorý tam sedel s niekým, ale tento po chvíli odišiel. Asi po dvadsiatich minútach tam prišiel druhý muž, tmavšej pleti, ktorý prišiel automaticky k baru k tomu druhému mladému mužovi, ktorý tam už bol pri ich príchode, bolo to zrejmé, že títo dvaja sa poznajú. Po chvíli, asi tak po pol hodine prišiel k ich stolu ten muž tmavšej pleti, pozdravil sa a zoznámili sa, podali si ruky. Predstavil sa len menom, „ Ja som Theo“, ale nepovedal ani svoje priezvisko a ani to, že je hokejista. Po tomto sa slušne vrátil k baru. Oni s kamarátom ďalej sedeli a potom ako s kamarátom prišli k baru, kde chceli zaplatiť, vtedy sa s týmito dvomi mužmi dali do debaty a oni ich pozvali, takže obaja s kamarátom si k ním prisadli, k baru. Spolu ešte popíjali, debatovali po anglicky, na začiatku títo dvaja muži boli celkom v pohode, ale zdá sa, že neskôr už bolo na nich vidieť, že niečo popili. 
Po istom čase, ako popíjali, tí dvaja už boli dosť opití a čašníčka ich vyzvala, aby zaplatili, ale zaplatiť nechceli, pýtali si ešte ďalšie pivo. Vtedy už prišla SBS-ka. Je pravdou, že ten muž tmavšej pleti rozbil pohár, ale nie naschvál, pretože len lakťom strčil do pohára na barovom pulte.Po príchode SBS-ky oni dvaja s kamarátom naďalej ostali sedieť pri bare. Nevie presne uviesť ako sa títo dvaja muži dostali sedieť na sedačku, ale to už videl ako obaja sedeli na sedačke neďaleko baru, priamo na nich videl, pričom ako oni dvaja sedeli, SBS-kári im niečo hovorili, ale čo to uviesť nevie, to nepočul.Oni s kamarátom sa ďalej rozprávali pri bare a keď pozrel smerom k tomu stolu a sedačke, kde sedeli títo dvaja muži a pri nich stáli tí dvaja z SBS-ky, vtedy videl ako sa tam strhla bitka. Vtedy tam pribehol aj s kamarátom Kvakom a snažili sa im dohovoriť po anglicky, aby sa nebili. Po čase sa prestali biť, zaplatili účet a pri odchode si barmanka všimla, že pri bitke rozbili stoličku. 
Na otázku či vie popísať útočníka, ktorý začal bitku, resp. kto napadol poškodeného SBS-kára p. Pachlopníka uviedol, že ako to začalo a kto začal bitku, resp. kto koho prvý udrel nevidel, keď sa pozrel tým smerom už videl len to, že je bitka, pričom videl, že ten mladší SBS-kár držal toho muža tmavšej pleti a ten starší SBS-kár bol s tým druhým mužom svetlejšej pleti, pričom najskôr stáli a potom už len videl ako tento muž svetlejšej pleti udieral päsťami do muža z SBSky. Na otázku, či sa niekto do incidentu kedy bol napádaný pán Pachlopník z tam prítomných osôb - zákazníkov okrem útočníka nejako zastaral, uviedol, že do tohto sa nikto nezastaral, akurát ako uviedol, on aj s kamarátom sa snažili dohovoriť im anglicky, aby už prestali. V tomto čase, kedy došlo k incidentu v tejto časti herne nikto okrem nich asi nebol. Na otázku, či sa niekto z tam prítomných osôb nad týmto incidentom nejako slovne pohoršoval uvádza, že on nič také nepočul. Podľa jeho názoru, toto celého v nich nevzbudilo žiadne pohoršenie. On a aj kamarát mali tiež dosť vypité.

K veci bol vypočutý  svedok XXXXX, ktorý uviedol, že na presný deň si už nespomína, ale bolo to v januári 2015, bol pondelok, alebo v utorok kedy spolu so svojim kamarátom XXXXX v čase okolo 14.00 hod šiel do herne Bluff v Banskej Bystrici na ul. Kapitulská. Po príchode si obaja sadli na sedačku a objednali si. Pri ich príchode si všimol, že pri bare stoja traja nejakí muži, ktorých nepoznal, ale teraz už vie, že to boli hokejisti. Asi po polhodine si k nim prisadol jeden z týchto hokejistov a to ten tmavší, ktorý mal na stránke internetu napísané že sa volá Theo Packham. Zoznámili sa a chvíľu debatovali, potom sa Theo vrátil späť k baru a oni ďalej sedeli s Mišom a debatovali. Následne ich zavolali k baru, kde im objednali slivovicu a potom tam spolu popíjali a debatovali. Medzi časom odišiel jeden z hokejistov a to ten brankár, Fín Miika Wiikman a ostali len on s Mišom a Theo s XXXXX. 
Mohlo byť tak po štvrtej, resp. už aj päť hodín, hokejisti už mali asi dosť vypité, pretože už Max začal srandovať a hádzať po Theovi pomaranče, ktoré bral z baru, presnejšie tieto boli položené za barom, pričom on ich mal na dosah ruky. Chcel, aby ich Theo chytal. Vie, že Theovi sa podarilo pritom nejako rozbiť aj pohár, ale tento mu len vypadol, resp. strčil do pohára, ktorý mal položený vedľa seba na barovom pulte a pritom ako tam ležal, rukou do neho drgol a pohár spadol a rozbil sa. Asi o dvadsať minút na to sa mu týmto spôsobom podarilo rozliať ešte jeden pohár, ale či ho rozbil to nevie. Potom znovu zaspal na bare. Vtedy videl a počul ako barmanka volá SBS-ku, a ako dôvod uviedla to, že už boli obaja opití a chcela, aby ich SBS-kári vypratali odtiaľ a predtým, aby zaplatili. Pred príchodom SBS-ky sa Theo ešte presunul dozadu, ďalej, kde je nejaká sedačka pre zamestnancov. Po príchode SBS-ky Max stál stále pri bare a stáli tam aj oni dvaja s Mišom.  Jeden SBS.kár, prišiel k Maxovi a bez toho, aby mu čokoľvek povedal, chytil ho za ruky a túto mu vykrútil dozadu, niečom mu potom hovoril, ale v slovenčine a medzi tým s ním odchádzal od baru do zadnej časti miestnosti, smerom kde predtým odišiel Theo. Zároveň ten druhý SBS-kár šiel hneď do tej zadnej časti kde bol Theo, čo mu asi povedala barmanka a Thea odtiaľ vytiahol. Potom ostali stáť všetci štyria v tejto zadnej časti, kedy ich už SBS-kári pustili, resp. pustili im ruky. Stáli oproti sebe, pričom SBS-kári im hovorili po slovensky, aby zaplatili a odišli preč na čo Max bol celý čas ticho, nič nehovoril a Theo im niečo po anglicky hovoril, ale čo presne, to uviesť nevie. Potom videl ako sa začali medzi sebou SBS-kári s Theom strkať, nebili sa, len do seba strkali. SBS-kári im nadávali a správali sa vulgárne: „kurva nerobte tu bodrel“ potom im znovu Theo niečo hovoril po anglicky a Max bol stále ticho. SBS-kári sa im snažili aj po anglicky vysvetliť čo od nich chcú, teda aby zaplatili a odišli preč. Nevie presne ako a ani kto začal, ale zrazu sa tam strhla bitka. Vie, že Theo sa bil s tým nižším SBS-károm a Max s tým druhým, videl, že Max ho udrel aj do hlavy, ale na viac si nespomína. Tiež vie, že pri tejto bitke došlo nejako k poškodeniu stoličky. Bola to taká čierna kožená stolička, otočná. S kamarátom sa snažili všetkým štyrom dohovoriť, aby prestali, Maxovi a Theovi to hovorili po anglicky. Po chvíli sa prestali biť, ukľudnili sa a SBS-kári im povedali, že keď rozbili stoličku, aby zaplatili aj túto. Theo im hovoril, že on žiadnu stoličku nerozbil, že on to nezaplatí, on s kamarátom sa im snažili toto všetko vysvetliť v angličtine, aby to zaplatili, nech nemajú problémy. Potom asi zaplatili účet, aspoň tak to povedala barmanka, ale stoličku nechceli zaplatiť. SBS-kári povedali barmanke nech volá políciu, ktorá tam o pár minút prišla.  Na otázku či vie popísať útočníka, ktorý začal bitku, uvádza, že to nevie uviesť, videl len to, že sa bijú všetci štyria, je pravda, že Max bil jedného z tých SBS-károv, ktorý v tom čase ležal na zemi a tiež vie, že Theo sa bil s tým druhým SBS-károm, ktorého asi tiež udieral do hlavy, lebo potom videl, že tento SBS-kár má na hlave riadnu hrču. Podľa jeho názoru bola táto bitka taká vzájomná.  Na otázku, či sa niekto do incidentu kedy bol napádaný pán Pachlopník z tam prítomných osôb - zákazníkov okrem útočníka nejako zastaral, uvádza, že do tohto sa nikto nezastaral, akurát ako uviedol, on aj s kamarátom sa snažili dohovoriť Theovi a Maxovi po anglicky, aby už prestali a dohovárali aj SBS-károm. V tomto čase, kedy došlo k incidentu v tejto časti herne nikto okrem nich asi nebol. Na otázku, či sa niekto z tam prítomných osôb nad týmto incidentom nejako slovne pohoršoval uvádza, že on nič také nepočul. Podľa jeho názoru, toto celého v nich nevzbudilo žiadne pohoršenie. Podľa neho to vôbec nebolo v skutočnosti až také hrozné, ako to následne bolo prezentované v správach. Na záver uviedol, že podľa neho správanie sa SBS-károv a to konkrétne to, že prišli k Maxovi a bez slova vysvetlenia ho chytili za ruku a dali mu páku, ktorou ho vlastne odviedli od baru ho rozčúlilo, pretože toto sa ani jemu nepáčilo, nechápal ich správanie, pretože keby boli k Maxovi prišli a povedali mu, že majú zaplatiť a odísť a začali by im najskôr slušne dohovárať a oni by nereagovali chápal by ich následnú reakciu, ale oni v podstate nerobili riadny veľký bodrel, nebili sa, len stáli, nič zlé nerobili a SBS-kári na nich použili hneď donucovacie prostriedky. Toto sa mu nepáčilo.

K veci bol vypočutý svedok XXXXX, ktorý uviedol, že je konateľom spoločnosti OMINS Security Sevice BB s.r.o., ktorej predmetom činnosti je ochrana objektu - majetku odberateľa isteného prostriedkami Elektronického zabezpečovacieho systému prostredníctvom technického zariadenia umiestneného u dodávateľa ako i vykonávanie fyzickej ochrany majetku a osôb odberateľa dodávateľom. Jedným z ich klientov je aj spoločnosť DOXX a.s. s ktorou spoločnosťou máme uzavretú Zmluvu o ochrane majetku č. 355/2013 zo dňa 01.09.2013, ktorej predmetom je ochrana objektu - majetku odberateľa isteného prostriedkami Elektronického zabezpečovacieho systému prostredníctvom technického zariadenia umiestneného u dodávateľa ako i vykonávanie fyzickej ochrany majetku a osôb odberateľa dodávateľom. Uvedená spoločnosť v priestoroch herne Buff na ul. Kapitulská 12 v Banskej Bystrici. Prevádzka je monitorovaná 24 hodín elektronickým zabezpečovacím systémom. V zmysle predmetnej zmluvy, ktorú predkladá k nahliadnutiu v origináli po vyslaní signálu sú ich zamestnanci povinní okamžite preveriť signál a v prípade, ak je porušovaný zákon alebo ohrozovaný záujem chránený bezpečnostnou službou, sú oprávnení vykonať zásah, čo nám vyplýva aj zo Zákona č. 473/2005 o bezpečnostnej službe.
Vzhľadom na to, že v konkrétnom prípade, ktorý je predmetom vyšetrovania, po prijatí signálu z herne Bluff šli na miesto dvaja službukonajúci zamestnanci p. Pachlopník a p. Milan, ktorí pri príjazde na chránený objekt zistili, že jedna osoba sa nachádza v zakázanom priestore a táto bola vyzvaná, aby priestor opustila, po nereagovaní na výzvu bezpečnostných pracovníkov bola vyvedená do priestoru herne. Čo sa týka druhej osoby, k tomuto sa vyjadriť nevie, len čo počul od zamestnancov, že čašníčka od nich žiadala, aby uhradili účet, pričom ich zamestnanci plnili skôr úlohu ochrany ako aj svoje povinnosti, aby sa tieto osoby znovu nedostali do priestorov, ktoré nie sú pre verejnosť prístupné. To, kedy došlo k agresívnemu ataku zo strany hostí na našich zamestnancov uviesť nevie, či to bolo vtedy  keď barmanka volala políciu alebo keď dotyční páni chceli bez zaplatenia odísť a ich zamestnanci im chceli v tomto zabrániť, keďže zákon im určuje na nevyhnutný čas zamedziť osobám odchod z priestorov do príchodu polície. Viac k veci uviesť nevie, keďže nebol osobne prítomný pri danej udalosti, ale je presvedčený o tom, že jeho pracovníci si robili len svoju prácu vyplývajúcu zo zákona o SBS.
	Na základe takto zistených skutočností bol podľa § 90 ods. 1 písm. b), e) Trestného poriadku podaný návrh na vydanie príkazu na uchovanie a vydanie počítačových údajov subjektom XXXXX XXXXX, so sídlom XXXXX, SNP 1426/5, IČO: 46 337 750, ktorá prevádzkuje herňu BLUFF na ul. Kapitulská 12 v Banskej Bystrici a to údajov, ktoré boli uložené prostredníctvom počítačového systému z kamerových systémov zaznamenané  zo všetkých kamier umiestnených v budove v prevádzke herne BLUFF na ul. Kapitulská 12, XXXXX, ktoré zachytávajú priestory uvedenej prevádzky v čase od 16.00 hod do 17.00 hod dňa 19.01.2015. Službukonajúci prokurátor Okresnej prokuratúry XXXXX návrhu v plnom rozsahu vyhovel a dňa 20.01.2015 rozhodol podľa § 90 ods. 1 písm. b), e) Trestného poriadku a vydal príkaz na uchovanie a vydanie počítačových údajov pod číslom 3Pv 35/15/6601-3. Predmetný príkaz bol ihneď doručený  pracovníkom spoločnosti XXXXX, ktorý na základe vydaného príkazu vydal kamerový záznam tak, ako je to v príkaze uvedené.
	Vzhľadom k tomu, že z miesta činu bol zabezpečený kamerový záznam, ktorý zachytáva miesto činu v čase skutku. Kamerový záznam bol následne v zmysle § 143 ods. 1 Trestného poriadku predložený Kriminalistickému a expertíznemu ústavu Policajného zboru, odbor kriminalistika, pracovisko Slovenská Ľupča ako stopa č. 1 na CD-R nosiči na základe čoho bol vypracovaný Znalecký posudok pod č. ČES:PPZ-KEU-SL-EXP-2015/959. Na základe vykonaného skúmania bolo zistené, že na stope č. 1 - predloženom dátovom nosiči sa nachádzajú 2 videozáznamy dvoch statických kamier, z ktorých každý má dĺžku trvania 01:00:59 hod. a veľkosť zobrazenia 712x576 obrazových bodov. Bol vyhotovený stručný popis zaznamenaného konfliktu. Kamera s názvom „9“ zaznamenala od začiatku prehrávania dve osoby mužského vzhľadu sedieť pri bare. Jedna z vyššie uvedených osôb mala na krátko ostrihané tmavé vlasy a bradu, oblečené mala tričko s vysúkanými rukávmi po lakte (ďalej len osoba č.1)  Osoba č. 2 - osoba mužského vzhľadu, ktorá mala oblečené tričko s krátkymi rukávmi. Osoba č. 3 - osoba mužského vzhľadu, ktorá prišla do baru spolu s osobou č. 4 v čase od 17:35:40 hod, mala oblečené dlhé nohavice tmavých odtieňov a tričko s dlhými rukávmi tmavých odtieňov. Osoba č. 4 - osoba mužského vzhľadu oblečená v tmavej bunde so svetlými pásmi na bočnej strane bundy a na rukávoch. Podrobný popis uvedené konfliktu nie je možné vyhotoviť z toho dôvodu, že sa čiastočne odohráva mimo záberu kamery (za stĺpom) a vo veľkej vzdialenosti od snímajúcej kamery, pri nevhodných svetelných podmienkach. Vzhľadom na nízke rozlíšenie predložených videozáznamov, veľkú vzdialenosť konfliktu od snímajúcej kamery, nevhodné svetelné podmienky a z nich vyplývajúcu absenciu farebnej zložky obrazu snímaného kamerou č. 5 nie je možné zistiť, ktorá z osôb uvedený konflikt zahájila a súčasne nie je možné zdokumentovať ani priebeh samotného konfliktu z toho dôvodu, že sa čiastočne odohrával za stĺpom, a za pravou časťou barového pultu (z pohľadu kamery). Po preskúmaní uvedeného konfliktu je možné konštatovať len skutočnosť, že prvými zúčastnenými osobami konfliktu bola osoba č. 1 a osoba č. 3, pričom osoba č. 2 a osoba č. 4 sa do konfliktu zapojili až následne. Vzhľadom na nízke rozlíšenie predložených videozáznamov, veľkú vzdialenosť konfliktu od snímajúcej kamery, nevhodné svetelné podmienky a z nich vyplývajúcu absenciu farebnej zložky obrazu snímaného kamerou č. 5 nebolo možné vyhotoviť požadovanú fotodokumentáciu. Vyhotovené boli iba relevantné zobrazenia zaznamenaných osôb č. 1 až 4 a zobrazenie dokumentujúce príchod a konanie osoby č. 3 vo vzťahu k osobe č. 2 (osoba č. 3 po príchode k baru vykrútila ruku osobe č. 2 a druhou rukou držiac ju pod krkom odviedla osobu č. 2 mimo dosahu kamery č. 9) Preskúmaním predloženého dátového nosiča a videozáznamov neboli zistené iné relevantné skutočnosti.
V priebehu skráteného vyšetrovania bolo doručené aj vyčíslenie škody spôsobenej spoločnosti XXXXX so sídlom SNP 1426/5, XXXXX, IČO: XXXXX, ktorá im vznikla poškodením kresla, ktorú si vyčíslili vo výške 150,- Eur. 

	Pre odborné vyčíslenie škody poškodením bolo podľa § 141 ods.1 Trestného poriadku nariadené znalecké dokazovanie znalcom z odboru tovaroznalectva Ing. Beatrix Trtíkovou, zapísanou v zozname znalcov Ministerstva spravodlivosti SR, ev.č.913608 pre odbor Bytové zariadenie, odvetvie Nábytok (sektorový a kancelársky), Bytové doplnky, za účelom vypracovania odborného vyjadrenia na určenie hodnoty čierneho čalúnené kreslo na kovovom podstavci nachádzajúce sa v herni Bluff v Banskej Bystrici na ul. Kapitulská, tak ako je fotograficky zadokumentované vo vyšetrovacom spise. Znalkyňa stanovila všeobecnú hodnotu predmetnej poškodenej hnuteľnej veci ku dňu 19.01.2015 vo výške 146,03 Eur.
 
      Podľa § 28 ods. 1 Trestného poriadku v trestnej veci bola opatrením pribratá tlmočníčka z jazyka Slovenského do jazyka Anglického, XXXXX, čv.č.951042, vzhľadom k tomu, že obvinení vyhlásili, že slovenský jazyk, v ktorom sa vedie konanie neovládajú a bolo potrebné pribrať tlmočníka na jazyk, ktorý menovaní ovládajú.	
	Tiež bola vyhotovená Lekárska správa primárom oddelenia urgentného príjmu XXXXX, ktorý dňa 20.01.2015 opätovne vyšetril poškodeného XXXXX, nar. 26.03.1978 v súvislosti s ošetrením zo dňa 19.01.2015, kedy bolo službukonajúcim lekárom zistené povrchové poranenie hlavy - odrenina. Poškodené boli mäkké tkanivá hlavy, pričom k zraneniu podľa vyjadrenia zraneného došlo inzultáciou okolo 17.00 hod dňa 19.01.2015, kedy bol ako pracovník SBS napadnutý pri výkone služby. Podľa rozsahu a charakteru ide o ľahké zranenie, kde sa predpokladá doba liečenia od 0-7 dní pravdepodobne bez práceneschopnosti. Zranenie pravdepodobne poranenú osobne neobmedzuje v obvyklom spôsobe života, ide o miernu bolestivosť hlavy.

	Podľa § 364 ods. 1 písm. a) Trestného zákona sa prečinu výtržníctva dopustí ten, kto slovne alebo fyzicky, verejne alebo na mieste verejnosti prístupnom hrubej neslušnosti alebo výtržnosti najmä tým, že napadne iného.  

	Podľa § 20 Trestného zákona ak bol trestný čin spáchaný spoločným konaním dvoch alebo viacerých páchateľov, zodpovedá každý z nich, ako keby trestný čin spáchal sám.

	Výtržníctvo podľa § 364 Trestného zákona je úmyselným trestným činom na spáchanie, ktorého sa vyžaduje zavinenie vo forme priameho alebo eventuálneho úmyslu v zmysle ustanovenia  § 15 písmeno a), resp. b) Trestného zákona, teda na naplnenie subjektívnej stránky skutkovej podstaty predmetného trestného činu  sa teda vyžaduje, aby páchateľ chcel spôsobom uvedeným v Trestnom zákone porušiť alebo ohroziť záujem chránený týmto zákonom, alebo vedel, že svojím konaním môže také porušenie alebo ohrozenie spôsobiť, a pre prípad, že ho spôsobí, bol s tým uzrozumený.
 
	Zhodnotením vyššie uvedených skutočností a taktiež vykonaných previerok bolo zistené, že v čase a mieste, kedy došlo k udalosti sa okrem uvedených prítomných obvinených a svedkov nikto nenachádzal, teda nebolo zistené, že by v čase konania obvinených došlo k závažnému narušeniu zásad občianskej morálky resp. že by závažným spôsobom obvinení narušili verejný poriadok. 
Uvedený skutok nie je možné kvalifikovať ako prečin výtržníctva, nakoľko podľa súdnej praxe (napr. R 40/1977) každé fyzické napadnutie občana, aj keď sa ho páchateľ dopustí verejne alebo na mieste prístupnom verejnosti, nemusí vždy napĺňať skutkovú podstatu trestného činu výtržníctva. Skutočnosť, že obvinení mali fyzicky napadnúť poškodeného na mieste prístupnom verejnosti ešte nemožno považovať za hrubú neslušnosť. V prípade uvedeného trestného činu musí ísť o konanie, ktoré závažným spôsobom narušuje zásady občianskeho súžitia, resp. konanie ktoré závažným spôsobom narúša verejný kľud a poriadok.  Z vykonaného vyšetrovania však nevyplýva, že konaním obvinených došlo k narušeniu verejného poriadku (ako napríklad k  ohrozeniu v blízkosti sa nachádzajúcich ľudí alebo, že predmetný útok obvineného sa vážnym spôsobom dotkol morálneho cítenia prítomných ľudí atď.), zároveň v danom prípade absentuje nedostatok zavinenia, nakoľko ako vyplynulo z vykonaného dokazovania, konanie obvinených nebolo motivované porušením verejného poriadku. 

	Podľa § 214 ods. 1 Tr. por. prokurátor alebo policajt postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.
Podľa odseku 2 predmetného ustanovenia policajt postúpi vec inému orgánu, iba ak vo veci nebolo vznesené obvinenie.

Vzhľadom na tú skutočnosť, že konaním obvinených neboli naplnené všetky zákonné znaky skutkovej podstaty prečinu výtržníctva podľa § 364 ods. 1 písm. a/  Tr. zák., avšak ich konanie by mohlo naplniť znaky priestupku proti občianskemu spolunažívaniu, bolo potrebné rozhodnúť tak, ako je uvedené vo výrokovej časti uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavlina Zlochová
prokurátorka